stanford-oval/wikipedia huggingface dataset:
כבש (סוג)
מיני הכבש

כיום מבחינים בין שבעה מיני כבשים ועוד מספר תת-מינים שחלקם נחשבים בעיני חוקרים מסוימים למינים בפני עצמם. להלן רשימת המינים המרכזיים:
| 0 | 1 | 2 | 3 |
| --- | --- | --- | --- |
| תמונה | שם מדעי | שם עברי | תיאור |
|  | Ovis ammon | כבש ארגאלי | המין הגדול ביותר. גובהו בין 90 ס"מ ל-1.20 מטר, אורכו בין 1.20 ל-2 מטר ומשקלו בין 65 ל-200 ק"ג. אורך קרניו 1.20 מטר (1.80 עם הסלסולים) ומשקלן עשוי להגיע עד 22 ק"ג אצל הזכר. פרוותו בגון חום בהיר ורגליו לבנות. לזכרים רעמה לבנה סביב הצוואר וגיבנת מודגשת לאורך הגב. נפוץ במרכז אסיה: פמיר, טיבט, אלטאי ומדבר גובי. |
|  | Ovis orientalis | מופלון | נפוץ במרכז אסיה ובעבר גם בארץ ישראל. רוב החוקרים סבורים כי מין זה הוא האב הקדמון של כבש הבית. זן שלו מצוי באיים סרדיניה וקורסיקה ומשערים כי התפתח שם מכבש מבוית שהתפרא. ישנה כוונה להשיבו לטבע בישראל וכיום מגדלים לשם כך עדר שלו בחי בר כרמל. |
|  | Ovis vignei | כבש אוריאל | כבש בגודל בינוני הידוע גם בשמות Urial, Shapo ו-Arkhar. מאפיינים בולטים: פרווה ארוכה בגון חום־אדמדם המלבינה בחורף. לזכרים יש רעמה שחורה המשתרעת מהצוואר ועד לחזה וקרניים ארוכות מסתלסלות באורך של עד מטר. לנקבות יש קרניים קצרות יותר. בית הגידול האופייני לכבש הערבה הוא מדרונות העשב שמתחת לקו העצים (האזור שמעבר לו לא צומחים יותר עצים). אזור תפוצתו בין הודו לים הכספי, באזורים ההרריים של רוסיה, הודו ומרכז אסיה. מצוי עד לגובה של 3,500 מטר בהרי טיבט. |
|  | Ovis aries | כבש הבית | המין המבוית. אורכו מגיע ל-1.20–1.80 מ', גובהו מגיע ל-65–127 ס"מ ומשקלו ל-20–200 ק"ג. לעיתים נחשב לתת-מין של מופלון. |
|  | Ovis canadensis | כבש גדול-קרניים | צבעו בין חום בהיר לחום-שוקולד, עם ציצת שערות לבנה על הרגלים. משקלו בין 90 ק"ג ל-135 ק"ג. לזכר ולנקבה קרניים מסולסלות, משקלן אצל הזכר מגיע עד 18 ק"ג. מין זה מצוי באזורים ההרריים של מערב קנדה וצפון מערב ארצות הברית. |
|  | Ovis dalli | כבש דאל | גובה 90 ס"מ, משקל הזכר 80–100 ק"ג. צבע בדרך כלל לבן. לכבש דאל קרניים מרשימות. כבש הדאל מצוי בצפון מערב הארקטי של קנדה ובאלסקה. |
|  | Ovis nivicola | כבש השלג | אורכו 1.40–1.60 מטר, גובהו 95–112 ס"מ, משקלו 60–120 ק"ג. פרוותו בצבע חום. גם לזכר וגם לנקבה קרניים מסתלסלות באורך של עד 90 ס"מ. כבש השלג נפוץ במזרח קמצ'טקה. |
ראו גם

כבש כחול
כבש המושק
כבש ברבארי
אל-פאראבי

| --- | --- |
אל-פאראבי מופיע על שטר של קזחסטן
אל-פאראבי מופיע על שטר של קזחסטן
 לידה:  872 פאראב, קזחסטן 
 פטירה:  950 (בגיל 78 בערך) דמשק, בית עבאס 
 השקפה דתית:  אסלאם, אסלאם שיעי 
 זרם:  אריסטוטליאניזם (אנ')
 תחומי עניין:  לוגיקה, מטאפיזיקה, אתיקה, מדע המדינה, אסתטיקה, פיזיקה, ביולוגיה, מוזיקה, שירה, רפואה
 עיסוק:  פילוסוף, לוגיקאי, אסטרונום, תאורטיקן מוזיקה, פיזיקאי, מדען חברתי 
 הושפע מ:  אפלטון, אריסטו, תלמי, פלוטינוס
 השפיע על:  אבן באג'ה, הרמב"ם
 מדינה:  בית עבאס 
 יצירות ידועות:  אראא אהל אל-מדינה אל-פאצ'לה, אל-ג'מע בין ראי אל-חכימין, רסאלה פי אל-עקל, Kitab al-Musiqa al-Kabir 
 
אבו נצר מוחמד אבן מוחמד אל-פאראבי (872 – בין 14 בדצמבר 950 ל-12 בינואר 951; בערבית: أبو نصر محمد الفارابي) היה מתמטיקאי, מדען, רופא ופילוסוף מוסלמי. תרומתו רבה גם בתחומי הפסיכולוגיה, סוציולוגיה, קוסמולוגיה, לוגיקה ומוזיקה. נודע בכינוי "הפילוסוף השני", מכיוון שנתפס (בתיאו-פילוסופיה הערבית) כממשיכו של אריסטו.
הגותו הפילוסופית הושפעה מכתבי אפלטון ואריסטו. כתב ספרי פירוש והרחבה ל"ספר החוקים" ו"המדינה" של אפלטון, ויצר הגות פילוסופית, תאולוגית ופוליטית המשלבת את שיטת אפלטון ואריסטו עם דת האסלאם.
הוגים יהודים בימי הביניים הושפעו עמוקות מאל-פאראבי, בהם הרמב"ם, אשר מזכיר אותו רבות בחיבורו "מורה הנבוכים" ואף מכנה אותו "גדול הפילוסופים מאז אריסטו".
ביוגרפיה

בנוגע למוצאו של אל-פאראבי הוצעו השערות שונות, ביניהם מוצא פרסי, טורקי או מאזור קזחסטן של היום. כל המקורות באשר למוצאו נכתבו לפחות 300 שנה לאחר תקופתו, ומקורות אלה הזכירו תיאור שונה לגבי מוצאו.
ידוע בוודאות[דרוש מקור] כי לאחר שאל-פאראבי סיים את לימודיו הבסיסיים בפאראב ובבוכרה, בתקופת שלטונו של הח'ליף אלמותווכל (874–861), הוא עבר לעיר חרן, לשם הועברה הספרייה המפורסמת של אלכסנדריה לאחר שהייתה בעיר אנטיוכיה כ-140 שנה. בחרן למד על האומות הקדומות ולוגיקה על ידי יוחנן בן הילאן.
בשנת 901 עבר לבגדאד, אשר נחשבה לבירת המדע והספרות, כדי ללמוד לימודים מתקדמים. בבגדאד הצטרף לשיעורים של בישר בן מתי בן יונה (بشر متى بن يونس), אשר התמחה בכתביו של אריסטו ובלוגיקה. למרות הצטיינותו של אל-פאראבי, הוא לא בלט בבגדאד ונאלץ לעבור לחלב, שם קיבל תמיכה משליט העיר, סיף אלדולה אלחמדאני (אנ') (سيف الدولة الحمداني) מבית חמדאן (אנ') שהיה תומך נלהב במדע ובמדענים.
אל-פאראבי חלק את שהותו בין חלב לדמשק, שכן העדיף את האווירה של דמשק, את השדות, הגנים והמים שהתאימו למזגו ולרצונו להשקיע זמן רב בהתבוננות וחשיבה. על אל-פאראבי נאמר שהיה בעל לבוש צנוע, לובש קלנסווה (قلنسوة, סוג של כובע מוסלמי) לבנה ושחור, והיה מרוכז בהתבודדות ובלמידה. כמו כן נאמר שהיה אדיש לגבי הון ובתים מפוארים, והיה מסתפק במועט.
על פי אבן ח'לכאן (ابن خلكان), אל-פאראבי שהה תקופה מסוימת במצרים ושם השלים את שני ספריו "הפוליטיקה האזרחית" ו"העיר המעולה".
אל-פאראבי מצא את מותו בשנת 950 לספירה, בעת שכנופיית שודדי דרכים מהעיר אשקלון (عسقلان עסקלאן) תקפה את דמשק, והוא נהרג בקרב. נקבר בדמשק ליד החומה, כשהוא בן יותר משמונים שנה.
עבודה נרחבת על חייו ויצירותיו של אל פאראבי חיבר פרופ' דימטרי גוטס (Dimitri Gutas).
הישגים מרכזיים

אחד ההישגים המרכזיים של אל-פאראבי הוא חיבור מאגר אנצקלופדי על המדעים האנושיים בספרו "מניית המדעים". הוא היה מן הראשונים בימי הביניים שדברו על תאוריית האמנה החברתית, ובכך הקדים את תומאס הובס וג'ון לוק האנגלים שביססו תפישה זו במאה ה-17, ואת הפילוסוף הצרפתי ז'אן-ז'אק רוסו מן המאה ה-18 (יש לתפישה זו שורשים גם בפילוסופיה היוונית העתיקה). בנוסף, חקר את החברה הפוליטית והתפתחות המדינה והמשטר מנקודת מבט פילוסופית, בספרו "העיר המעולה".
הרמב"ם אמר על אל-פאראבי (במכתב לשמואל אבן תיבון, שאף תרגם לעברית את "החברה הפוליטית"): "לא תתעסק בספרי מלאכת ההיגיון אלא במה שחיבר החכם אבונצר אלפראבי, כי כל מה שחיבר בכלל... הכל סולת נקיה... לפי שהוא מופלג בחכמה".
הישגים מרכזיים > מוזיקה

אל-פאראבי כתב ספר נודע על מוזיקה בשם "כתאב אל-מוזיקא אל-כביר" ("ספר המוזיקה הגדול", كتاب الموسيقى الكبير), בו סיפק הגדרה והסבר למוזיקה, וקבע ביטויים וסולמות מוזיקליים שנמצאים בשימוש עד היום הזה.
אל-פאראבי המציא מספר כלי נגינה, והיו שיחסו לו את פיתוח כלי הנגינה קאנון[דרוש מקור]. אל-פאראבי היה הראשון שסיפק תיאור והסבר לכלי הרבאב (الرباب) זה עם המיתר הבודד, וזה שמורכב משני מיתרים.[דרוש מקור]
הישגים מרכזיים > פיזיקה

בתחום הפיזיקה, נחשב אל-פאראבי לראשון שביצע ניסויים בתרמודינמיקה הנוגעים לקיומו של ואקום. בניסוייו הוכיח כי נפח האוויר יכול להתרחב וכך למלא חללים פנויים.
הישגים מרכזיים > כתבים נוספים

אל פאראבי חבר מספר רב של ספרים במשך חייו ומסעותיו. ביניהם הסברים על הלוגיקה של אריסטו ושאר חיבוריו, עשרה חיבורים בהם הגן על אריסטו, אפלטון, פטולמיאוס, אוקלידס, ו-15 חיבורים נוספים במטפיזיקה, שבעה ספרים על המוזיקה והשירה, שישה ספרים על פוליטיקה, ושלושה ספרים על פסיכולוגיה. זאת בנוסף לספרים בהם מיין את המדעים והספרים השונים.
רוב ספרי וחיבורי אל-פאראבי אבדו, ורבים מעולם לא תורגמו.
מחיבוריו

ספר המוזיקה הגדול
דעותיהם של אנשי העיר המעולה (תורגם לעברית)
החברה הפוליטית (תורגם לעברית)
השילוב בין דעות שני החכמים (פילוסופים) – ניסיון לשלב בין דעותיהם של אפלטון ואריסטו
הקדמה ללוגיקה
הפוליטיקה האזרחית
המדעים והסבר תפקידיהם
לקריאה נוספת

אבו נצר אל-פאראבי – 'ספר השיר' (מערבית: יוסף דנה), דחק - כתב עת לספרות טובה, כרך ה, 2015
אל פאראבי, דעותיהם של אנשי העיר המעולה. תרגם מהמקור הערבי, הקדים והוסיף הערות ומפתח: אחמד אע'באריה. תרגום מבוא מאת דברה ל. בלאק: מיכאל אלעזר. הוצאת אוניברסיטת תל אביב, 2007
אלפאראבי, מבחר מכתביו המדיניים, תרגם מערבית יאיר שיפמן, הוצאת אדרא, 2023
אבו נצר אלפאראבי, טרילוגיה על אפלטון ואריסטו, הוצאת אדרא, 2023
הערות שוליים

↑  שוכרי עבד (מתרגם), אבו נצר מחמד אלפאראבי: החברה הפוליטית, מפעלים אוניברסיטאיים, 1992, הקדמה, עמ' 11.
| --- | --- |
בקרת זהויות :  NLI: 987007309386405171  PLWABN: 9810608544605606  BIBSYS: 90616794  BNE: XX979074  BnF: cb11902242t (data)  CANTIC: a19259724  CiNii: DA0222983X  GND: 118686097  ICCU: RAVV018055  ISNI: 0000 0001 2103 5956  LCCN: n80153725  LNB: 000085764  MusicBrainz: ea744cd2-b5dd-403f-a585-45d308d34ca3  NDL: 001117514  NKC: jn20010525428  NLA: 35874074  NLG: 60748  NSK: 000240090  NTA: 068943113  RERO: 02-A000068134  SELIBR: 187746  SUDOC: 026857952  TDVİA: farabi  Trove: 1125926  VcBA: 495/2789  VIAF: 105133145   WorldCat (עם VIAF): 105133145 
אישה מנגנת על קאנון (איור מתוך הספר: אלף לילה ולילה)
אורי אבנר

אורי אבנר
תמונה זו מוצגת בוויקיפדיה בשימוש הוגן.
נשמח להחליפה בתמונה חופשית.
אוּרי אבנר (13 בינואר 1941 – 10 ביוני 2014) היה רב-אמן בחיבור ופתרון בעיות שחמט ומגדולי מחברי בעיות השחמט של ישראל. פסיכולוג קליני במקצועו.
התפתחותו השחמטאית

יליד פתח תקווה. בגיל 12 כבר חיבר את בעיית השחמט הראשונה שלו, וכעבור שנתיים זכה לציון כבוד בתחרות לחיבור בעיות שחמט בהולנד.
מגיל 17 התרכז אבנר במשחק שחמט תחרותי. ב-1961 ניצח אבנר באליפות צה"ל בשחמט. כעבור שנה הגן על תוארו וזכה גם בתואר אלוף תל אביב. ב-1964 צורף לנבחרת ישראל לאולימפיאדת הסטודנטים בקרקוב וסייע לנבחרת להגיע למקום השביעי עם תוצאה של 6.5 מ-11 בלוח השלישי. בשנת 1965 סייע אבנר לנבחרת ישראל להגיע לגדול הישגיה (מקום שני ומדליית כסף) בעיקר בזכות תוצאותיהם של יעקב בליימן ושמעון כגן בלוחות השני והרביעי. הופעתו השלישית והאחרונה של אבנר במסגרת זו הייתה בשוודיה 1966 עם תוצאה מצוינת של 8 מ-11 בלוח הרביעי.
אבנר נמנה עם צמרת השחמטאים בישראל בשנות ה-60 וה-70, הופיע באופן קבוע בליגה הלאומית בשורות מועדון אס"א אוניברסיטת תל אביב והיה שותף לזכיותיה הרבות באליפות המדינה לקבוצות. השתתף פעם אחת בגמר אליפות ישראל ב-1969 (מקום 5–10 עם 9 מ-16, 2 נקודות לאחר המנצח שמעון כגן. לקראת סוף שנות ה-70 של המאה ה-20 הוא חזר להתמסר לחיבור בעיות שחמט.
קומפוזיציה שחמטאית

החל משנת 1979 ועד לפטירתו זכה אבנר מדי שנה להישגים משמעותיים בתחרויות חיבור שונות וצבר עשרות פרסים.
אחת לכמה שנים נערכת אליפות העולם הקבוצתית בחיבור בעיות שחמט. זה אירוע הנמשך מספר שנים מרגע הכרזת התחרות ועד תום תהליך השיפוט והערעור. אבנר כיכב באליפות העולמית השנייה שנערכה בין השנים 1980 ל-1983, זכה במקום הראשון במחלקת מט לדעת, במקום השלישי במחלקת מט עזר והיה שותף לבעיה הזוכה במקום הראשון במחלקת בעיות אגדתיות. באליפות העולם השלישית (1988-1984) זכה אבנר פעם נוספת במקום הראשון במחלקת מט לדעת.
פתרון בעיות שחמט

אבנר היה פותר בעיות מעולה שהצטיין בשורות נבחרת ישראל בכנסים של 1977 ו- 1978. מדי שנה ארגן את אליפות ישראל בפתרון בעיות שחמט שמצטייניה נשלחו לאליפות העולם. אבנר עמד בראש המשלחת הישראלית ודאג לגייס את התקציבים הנדרשים לנסיעה, לארגן את הנבחרת ולוודא שתופיע בהרכב החזק ביותר האפשרי. אבנר הוביל את נבחרת ישראל למקום שלישי בעולם בשנת 1993 ובין 1996 ל-1998 זכתה הנבחרת במקום הראשון בעולם שלוש פעמים ברציפות, ובשנים 2001 ו- 2004 קטפה עוד שני תארים. באליפויות האישיות של אותן שנים הוכתרו עפר קומאי ונעם אלקס לאלופי העולם, ורם סופר זכה שלוש פעמים במקום השלישי.
פעילות ציבורית בתחום הקומפוזיציה השחמטית

אבנר הוביל את התחום בישראל וריכז אותו במשך שנים רבות. יזם, ארגן וניהל עשרות כנסים ומפגשים מקומיים וכן תחרויות לחיבור ופתרון בעיות.
אבנר הקים איגוד עצמאי לקומפוזיציה שחמטית אשר זכה לתמיכה מתמדת מצד איגוד השחמט, שאפשרה לשגר מדי שנה נבחרת חזקה לאליפות העולם בפתרון בעיות שחמט.
בשנת 1983 ארגן את הכנס העולמי לקומפוזיציה שחמטאית בעיר בת-ים. הכנס הוא אירוע מורכב הנמשך כשבוע בהשתתפות למעלה ממאה שחמטאים ומחברי בעיות שחמט מכל העולם. בשנות התשעים חזר אבנר על מבצע דומה פעמיים, בתל אביב 1996 ובנתניה 1999.
בשנת 2006 נבחר אבנר לתפקיד של נשיא איגוד הקומפוזיציה העולמי. אבנר שימש ארבע שנים נשיא בפועל, ולאחר מכן הפך לנשיא כבוד של הארגון. במסגרת תפקידו נפגש לעיתים קרובות עם בכירי פיד"ה, והפך את הארגון לקומפוזיציה שחמטית לארגון הנתמך על ידי פיד"ה אך זוכה לאוטונומיה ומנהל את ענייני הקומפוזיציה על פי שיקוליו המקצועיים.
ירחון השחמט

במשך שנים רבות אבנר היה עורך משותף (בתקופות שונות עם רם סופר, אמציה אבני ואליק גרשון) של ירחון "שחמט" ביטאונו הרשמי של איגוד השחמט בעידן הטרום-אינטרנטי והוא היה למעשה העורך האחרון של ביטאון השחמט בגרסתו הכתובה, בטרם החליטה הנהלת איגוד השחמט ברוח התקופה לעבור לביטאון מקוון, ביטאון שנזנח לאחר תקופה קצרה. לאבנר היה ניסיון רב בתחום הדפוס, שכן הוציא לאור בהתנדבות אחת לכמה חודשים כתב עת של איגוד הקומפוזיציה השחמטית בשם "וריאנטים".
ספרים שהוציא

הספר "אמנות הקומפוזיציה השחמטית בישראל" (1983) שאותו ערך בצוותא עם יואל אלוני.
קובץ של 86 מבעיות השחמט שלו, שיצא לאור בשנת 1994 תחת הכותרת "ריסון סוללות מארב ועוד רעיונות".
הקובץ "נאה מסיים" (1996) – מיטב האטיוד השחמטאי בישראל – שאבנר יזם את הפקתו בשיתוף פעולה עם המו"ל האוסטרי פרידריך חלובנה.
הספר (1996) Lender Combinations - Baruch Lender and His Chess Problems שאותו ערך בצוותא עם יואל אלוני ופז עינת.
The Maze

The Maze (בעברית: "המבוך") הוא אלבום האולפן השלישי של הזמר הבלגי מוסטי. את האלבום הוציאה ב-6 בדצמבר 2024 לאור חברת התקליטים פיאס רקורדינגס. הוא מונה 11 רצועות, כולן מעוצבות באותיות גדולות. לפני פרסומו, יצאו שלושה סינגלים לקידומו: "Before the Party's Over", שייצג את בלגיה באירוויזיון 2024, "Tell the Kids It's Alright" ו-"The Maze".
עטיפת האלבום היא בשחור-לבן ומציגה מוסטי לבוש בכובע צמוד המעוטר בניטים או אבנים, ושרשרת סביב צווארו. הוא ללא חולצה, ומחזיק בידו תכשיט או טבעת עם שרשרת. הכיתוב "MUSTII" באדום חוצה את התמונה, ויוצר ניגוד בולט עם רקע התמונה המונוכרומטי.
רשימת רצועות

| מס' | שם | משך |
| --- | --- | --- |
| 1. | ENTER THE MAZE  | 1:49 |
| 2. | THE MAZE  | 2:40 |
| 3. | MASSIVE LOVE INFECTION  | 3:47 |
| 4. | SO HIGH  | 3:01 |
| 5. | SILLY BOYS  | 2:25 |
| 6. | MOONDUST (PART 2)  | 2:02 |
| 7. | KINGDOM  | 3:09 |
| 8. | TELL THE KIDS IT'S ALRIGHT  | 3:13 |
| 9. | ATTITUDE  | 3:17 |
| 10. | BONFIRE  | 3:18 |
| 11. | BEFORE THE PARTY'S OVER  | 2:59 |
| משך כולל: | משך כולל: | 31:46 |
מיקומי שיא

|   ‏‏‏  מצעדים ודירוגים (2024)> מדינה |   ‏‏‏  מצעדים ודירוגים (2024)> מצעד |   ‏‏‏  מצעדים ודירוגים (2024)> מיקום שיא |
| --- | --- | --- |
|  ולוניה | אולטראטופ 40 | 25 |
הערות שוליים

↑  "THE MAZE - Album by Mustii". Spotify. נבדק ב-10 בדצמבר 2024. {{cite web}}:  (עזרה)
↑  "Discographie Mustii". Ultratop (בצרפתית). נבדק ב-15 בדצמבר 2024. {{cite web}}:  (עזרה)
שוש פוליאקוב

| --- | --- |
אין תמונה חופשית
 לידה:  5 במאי 1945  (בת 79) עפולה
 מדינה:  ישראל 
 בן זוג:  ישראל פוליאקוב
 צאצאים:  יעל פוליאקוב 
 מספר צאצאים:  3
 
שושנה (שוש) מישאל פוליאקוב (נולדה ב-5 במאי 1945, כ"ג בניסן ה'תש"ה) היא שחקנית ישראלית.
ביוגרפיה

שוש פוליאקוב נולדה לרבקה וישראל מישאל, שעלו מאפגניסטן. הייתה נשואה לישראל (פולי) פוליאקוב, חבר שלישיית הגשש החיוור. לשניים נולדו שני בנים: איתמר, מהנדס בניין ואריאל, זמר וחבר בלהקת הקספרים, ובת יעל פוליאקוב, שחקנית וקומיקאית.
קריירה

ב-2010 השתתפה פוליאקוב, בתפקיד עצמה, בעונה השנייה של סדרת הטלוויזיה "הכל דבש", שנכתבה על ידי בתה יעל פוליאקוב. היא החליפה את השחקנית שוש עטרי אשר גילמה את נילי בעונה הראשונה, ונפטרה לאחר תום העונה הראשונה. גם בעונה השנייה זכתה הסדרה בפרס האקדמיה הישראלית לטלוויזיה (לשנת 2010) בכמה קטגוריות.
בשנת 2016 הופיעה בתפקיד מרכזי בסדרה "פוליאקובים" לצד משפחתה. בשנת 2017 עלתה העונה השנייה לסדרה ״פוליאקובים״. הסדרה זכתה בפרס האקדמיה לטלוויזיה לשנת 2016 בקטגוריית דוקו-ריאליטי, והייתה מועמדת לזכייה בפרס האקדמיה לטלוויזיה לשנת 2017.
בדצמבר 2022 החלה להשתתף באופן קבוע בתוכנית האירוח הסאטירית "מה שתגידו" לצד בתה יעל, בערוץ כאן 11.
פילמוגרפיה

| שנה | שם הסרט/התוכנית | תפקיד | הערות |
| --- | --- | --- | --- |
| 2010 | הכל דבש | נילי פוליאקוב |  |
| 2012 | המערכון האחרון של פולי | בתפקיד עצמה | סרט טלוויזיה |
| 2016 | פוליאקובים | בתפקיד עצמה |  |
| 2022 | מה שתגידו | בתפקיד עצמה |  |
הערות שוליים

↑  מה שתגידו, באתר כאן – תאגיד השידור הישראלי
| --- | --- |
בקרת זהויות :  MusicBrainz: a51a2728-e8c5-4244-8576-75d58faaf5ba
נאדה אל-אהדל

| --- | --- |
אין תמונה חופשית
 לידה:  2 בפברואר 2002  (בת 22) תימן
 מדינה:  תימן תימן
 קישורים חיצוניים
 פייסבוק:  Nada Alahdal
 טוויטר:  nadalahdal
 nadaalahdal.com
 
נאדה אל-אהדל (בערבית: ندى الأهدل; נולדה ב-2 בפברואר 2002) היא פעילת זכויות אדם מתימן הידועה בכך שנמלטה משני הסכמי נישואי ילדים שהוריה ערכו עבורה.
בשנת 2013, אל-אהדל פרסמה סרטון ביוטיוב המגנה את נישואי הילדים ואת הכפייה שלהם בחוזי נישואים, מה שהפך במהירות לוויראלי וגרם לסיקור בינלאומי נרחב ולדיונים באו"ם על נישואי ילדים בתימן. מאז הקימה את קרן נאדה, שהיא עומדת בראשה, להגנה על זכויות ילדים וילדות בתימן ומקדמת ברשתות החברתיות את המודעות לנישואי קטינות ושוויון זכויות בין המינים.
תחילת חייה

אל-אהדל נולדה למשפחה כפרית בתימן, אחת משמונה אחים ואחיות. דודה, עבד אל-סלאם אל-אדהל, אסף אותה לביתו כשהייתה בת שלוש, יחד עם אחיין נוסף, שאביו לא הצליח לעמוד בהוצאות הטיפול הרפואי בו.
בריתות הנישואים שערכו הוריה > ברית נישואין ראשונה

לדברי נאדה אל-אהדל ודודה בגיל 10 שנים 3 חודשים, היא הייתה אמורה להינשא לתימני עשיר החי בסעודיה. הוריה קיבלו כסף מהמחזר, אך דודה אמר לאיש שאל-אהדל לא הייתה צנועה מספיק, ולא עוטה רעלה, וזאת על מנת להרתיעו. עבד הצהיר "כששמעתי על החתן, נכנסתי לפאניקה. נאדה אפילו לא הייתה בת 11; היא הייתה בדיוק בת 10 שנים ושלושה חודשים. לא יכולתי לאפשר לה להינשא ולהרוס את עתידה". לאחר שהמחזר איבד עניין, המשיכה אל-אהדל להתגורר עם הוריה אך מאוחר יותר עזבה וברחה אל דודה החי בצנעה, בירת תימן. בזמן ההסכם, המחזר היה בן 26, מבוגר מאל-אהדל ב-16 שנים. הסכום המוסכם עבור אל-אהדל היה 2000 דולר. הוריה שכנעו אותה מאוחר יותר לשוב הביתה.
בריתות הנישואים שערכו הוריה > ברית נישואין שנייה

בשנת 2013, בגיל 11, העלתה אל-אהדל, בעזרת דודה, סרטון של 2.5 דקות ליוטיוב שהפך במהירות לוויראלי. בסרטון האשימה אל-אהדל את הוריה בניסיון לחתנה בתמורה לכסף. בסרטון אל-אהדל דוברת ערבית, אך משתמש יוטיוב תרגם את הסרטון והעלה אותו ליוטיוב עם כתוביות באנגלית. משתמש נוסף, Reddit Syd_G שיתף את סרטון היוטיוב של אל-אהדל, מה שגרם לשיתוף נרחב ברשתות החברתית. הסרטון זכה ליותר מ־7 מיליון צפיות בשלושה ימים.
בסרטון נאמר כי אחותה של אל-אהדל נישאה לאחרונה בגיל 14,והוריה של אל-אהדל רצו שתתארס בקרוב, כך שבגיל 12 כבר תוכל להינשא. בסרטון שתפה אל אהדל ואמרה "זה נכון שברחתי מהמשפחה שלי. אני לא יכולה לחיות איתם יותר. מספיק. אני רוצה ללכת לגור עם דודי. מה עם התמימות של הילדות? מה הילדים עשו רע? למה לחתן אותם ככה?" היא המשיכה ואמרה שהיא מעדיפה למות מאשר להינשא, וציינה הזדמנויות חינוכיות אבודות, התאבדות בקרב כלות צעירות ומוות מוקדם. היא גם דיברה על דודתה שנישאה בגיל 14, וספגה התעללות מצד בעלה המבוגר בהרבה עד ששפכה על עצמה בנזין והציתה את עצמה למוות. בעקבות תוכניות הנישואין של הוריה עבורה, אל-אהדל ברחה מהבית כדי להימלט מהנישואים ונלקחה במהירות על ידי דודה, טכנאי מונטאז' וגרפיקה בתחנת טלוויזיה. עוד בסרטון היא מספרת כי הוריה איימו עליה כי יהרגו אותה מפאת פגיעה בכבוד המשפחה ולכן נמלטה אל דודה.
בעקבות הסרטון שר הפנים של תימן הורה להוציא את נאדה מבית דודה ולהעביר אותה למקלט לנשים. מי שמונתה להיות האפוטרופוסית הזמנית של הילדה היא אחת מפעילות זכויות הנשים המובילות בתימן רמזיה אל-ארייאני.
בתקשורת

אל-אהדל והסכמי נישואי הילדים סוקרו ב-CNN מספר שבועות לאחר צאת הסרטון. במהלך הראיון של ה-CNN נערך עימות בינה ובין הוריה מביתו של דודה בצנעה. בעימות היא חזרה על טענתה כי הוריה עמדו להשיאה בגיל צעיר. בסוף הראיון היא ביקשה להישאר בצנעה ולהרחיב את השכלתה מכיוון שבכפר אין שיעורי אנגלית ואין שיעורי מחשב. בסופו של דבר, ההורים, הדוד והילדה הגיעו להסכמה: כל המשפחה - כולל הדוד וההורים - יעברו לגור בבית של קרוב אחר בצנעא כדי לראות אם יוכלו לפתור את המצב ביחד.
סיפורה של אל-אהדל התפרסם גם בהפינגטון פוסט ב-BBC ובכלי תקשורת רבים אחרים בכל רחבי העולם. דיווחים על התקרית בתקשורת העולמית הביאו את תשומת הלב של האו"ם ושל ארגוני זכויות בינלאומיים לנושא נישואי הילדים בתימן ובכלל במזרח התיכון ובאפריקה.
בתקשורת > ביקורת בעולם הערבי

כלי תקשורת רבים במזרח התיכון דחו את טענותיה של אל-אהדאל כבורות או הונאה של מנהג תימן ואיסלאמי. ה-Yemen Post האשים אותה בניסיון להרוס מנהגים תימנים ואיסלאמיים. המגזין הערבי "המג'לה" טוען שבגלל קשריו התקשורתיים של דודה, הוא ניסה לנצל את אל-אהדל על ידי "הפיכת נערת בית הספר הצעירה לנוג'וד [עלי] החדש של תימן" כדי שיוכלו לבטל את נישואי הילדים בתימן. הוריה של אל-אהדל ציינו כי טענותיה הן בדיות וכי הסרטון נכתב על ידי דודה. עם זאת, בניגוד למה שציינו הוריה, נאדה אל-אהדל אמרה שהם איימו להרוג אותה בשל פגיעה בכבוד המשפחה אם תסרב לברית הנישואין השנייה.
ספר על חייה

ב-3 בדצמבר 2015 פורסם ספר בהוצאת הספרים הצרפתית מישל לפון המספר את סיפורה של הילדה שיצאה נגד נישואי ילדים. הספר נכתב במשותף על ידי אל-אהדל והבמאית התימניה חדיג'ה אל-סלמי. הספר שכונה "טל הבוקר". תורגם להולנדית ולפולנית.
באפריל 2015 כאשר ניסתה לצאת מתימן כדי לקדם את ספרה, דרכונה נלקח ממנה ולא ניתנה לה האפשרות לצאת מתימן. בהמשך בדצמבר 2015 היא ודודה נחטפו ונחקרו על ידי אל-קאעידה. הם שוחחרו רק אחרי שבועיים.
היא מימנה שני פרויקטים, מהכנסות ספרה, הראשון הוא מקלט בטוח לנערות בתימן והשני פרויקט של לימוד השפה האנגלית לנערות בתימן.
סרט בהשתתפותה

בשנת 2016 היא הופיעה בסרט דובר הערבית "שמי נוג'ום, אני בת 10 וגרושה", גם הוא של הבמאית חדיג'ה אל-סלמי. הסרט עוסק בסיפורה של הבמאית אשר אולצה להתחתן עם גבר מתעלל בהיותה בת 10 בלבד וכן בסיפורה של נוג'וד אשר אולצה להתחתן בגיל 8. שתיהן הצליחו להימלט מנישואיהן. אל-סלמי הפכה לבמאית. הסרט זכה במספר פרסים.
קרן נאדה

ב־2017 הקימה את 'קרן נאדה להגנה על זכויות ילדים בתימן' אשר היא עומדת בראשה. הקרן מקדמת ברשתות החברתיות את המודעות לנישואי קטינות ושוויון זכויות בין המינים. אל-אהדל מרבה למתוח ביקורת על קיצוניות דתית ופגיעה בזכויות נשים וילדים בשם דת האסלאם. היא נוהגת לעודד נשים מוסלמיות להסיר את החיג'אב.
פרסים והוקרה

ב־2018 וב-2019 היא הייתה מועמדת ל"פרס נובל לילדים" על מאבקה נגד נישואי ילדים.
בפברואר 2021 הוזמנה לנאום בכנס שאורגן על ידי מכון דוחה הבינלאומי לענייני משפחה בקטר בראשות השיח'ה מוזא בנת נאסר אל-מסנד, אימו של אמיר קטר המכהן. הכנס המקוון נקרא "הנחת הבסיס לנישואין והמרכיבים ליציבותם" והוא נערך בשיתוף הליגה הערבית. בכינוס השתתפו מומחים ערביים מכל העולם בתחום הנישואין, סוציולוגים ונציגי ארגונים שונים שאינם שייכים לממשלות. בכנס דנו בנושאים מגוונים כמו: גיל הנישואין, אתגרים חברתיים וכלכליים הנוגעים לנישואין, נישואין באזורי סכסוך ועוד. השתתפותה בכנס עוררה ביקורת אצל גורמים שונים בקטאר מתוך טענה כי עמדותיה הן אנטי מוסלמיות ופוגעות בדת המוסלמית. למרות הביקורת נאומה נערך בצורה מקוונת כמתוכנן.
בשנת 2022, בגיל 20, זכתה אל-אהדל בפרס האישה הערביה על פעילותה כאקטיביסטית חברתית. בנאומה בירכה את יורש העצר מוחמד בן סלמאן על קידום זכויות הנשים בערב הסעודית, כאשר פעל לביטול נישואי ילדים בארצו. "כמשפיעים, אנחנו עובדים על הפצת מודעות במשך שנים, והוא קיבל את זה בהחלטה אחת. זו החלטה אחת בלבד, בה הוא הציל מיליוני חיים בסעודיה, וזה מה שאנחנו באמת צריכים".
השפעה בינלאומית

טענותיה של אל-אהדל העלו את הדיון בנישואי ילדים בתקשורת הבינלאומית. מאמרים מכל העולם מצטטים לעיתים קרובות את המחקר של Human Rights Watch, הקובע כי בתימן אין גיל מינימום לנישואין, וכי כמחצית מכל הנשים הנשואות בתימן נישאות בילדותן. במאמר על אל-אהדל, הפורום הפוליטי הבינלאומי קבע "כמה נתונים סטטיסטיים יכולים לעזור לשים את הסיפור שלה בהקשר: לפי האו"ם, אחת מכל תשע בנות במדינות מתפתחות תתחתן עד גיל 15, ועל פי ההערכות 14.2 מיליון בנות בשנה כנראה יהפכו לכלות ילדים בעשור הקרוב.
חיים אישיים

כיום מתגוררת בלונדון, ממשיכה לפעול למען זכויות ילדות וילדים במזרח התיכון.
לקריאה נוספת

כלות המוות“ של תימן: נישואי קטינות בתימן והמאבק למניעתם בשנים 2009–2017 ענבל נסים־לובטון, אוניברסיטת אריאל
סיפורה של נאדה אל-אהדל
הערות שוליים

↑  צפו בבת 11 מתימן: "אתאבד ולא אנשא בכפייה", באתר ynet, 22 ביולי 2013
↑  קרן לויתן, ‏"ברחתי מהבית כי הכריחו אותי להתחתן": סיפורה של ילדה בת 11 מתימן, באתר ‏מאקו‏, 22 ביולי 2013
↑  בת ה-11 שאולצה להתחתן: "ברחתי מבורות", באתר ynet, 31 ביולי 2013
↑  La rosée du matin - Nada Al Ahdal, Babelio (בצרפתית)
↑  Child Brides in War and Peace Times, tinyhand.shorthandstories.com (באנגלית)
↑    סמדר פרי, "הסרט הזה הוא הצעקה הפרטית שלי", באתר "ידיעות אחרונות", 24 בספטמבר 2015
↑  מחאה בקטר נגד השתתפות פעילת נשים תימניה בכינוס בנושא נישואין, באתר ממרי
↑  The National, Saudi Arabia moves to ban child marriage with a new ruling, The National, ‏2019-12-24 (באנגלית)
↑  Arab achievement award winner hails Saudi royal for championing women’s rights, Arab News, ‏2022-03-24 (באנגלית)
| --- | --- |
בקרת זהויות :  PLWABN: 9810531450105606  NKC: xx0212901  VIAF: 26146029570635821866   WorldCat (עם VIAF): 26146029570635821866 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "נאדה אל-אהדל".